贈壽昌墨客葉實甫
作者：方回
朝代：宋

paragraphs: 古人削竹以爲筆，木板爲方竹爲策。
其字科斗或鳥迹，或篆或籀煤傅漆。
未有今人所謂墨，晉發汲冢尚可識。
地中間獲鐘鼎刻，文爲之具未爲極。
何其妙哉善摹畫，束縛毫管備肸飾。
鶴眼鳳咮鑿湍石，黟楮剡藤擣成足。
松煙魚胞和堅密，誇精鬬巧不遺力。
隸真行草最後出，萬乃不能及古一。
有良弓矢無良射，器利工拙繆繩尺。
風頹俗降嘆近日，四寶往往俱難得，尤艱得者墨一物。
燃爇膏脂磔桐實，非膠太燥則太溢。
高價玄圭詭蒼璧，其實不直瓦與礫。
羲獻不起歐褚畢，亦無李杜大詩伯。
顛倒吏牘冒儒籍，乳臭小兒僅甲乙。
苟且研磨暗竄易，奚李縱生懼稱屈。
壽昌葉老獨奇崛，陟阪涉澗負囊笈。
直笏圓丸動盈百，病風手試銅蟾滴。
瀲灧龍光浮五色，便覺硯中轟霹靂。
金錢亦不過求索，但欲流名寄篇什。
噫嘻此一怪墨客，作書轉送三歎息。
物有當黑不肯黑，事有當白不肯白。